## Zakon o porodnom dopustu majki koje obavljaju samostalnu djelatnost i nezaposlenih majki

### NN 24/1996 (26.3.1996.), Zakon o porodnom dopustu majki koje obavljaju samostalnu djelatnost i nezaposlenih majki

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Proglašavam Zakon o porodnom dopustu majki koje obavljaju samostalnu
djelatnost i nezaposlenih majki, koji je donio Zastupnički dom Sabora
Republike Hrvatske na sjednici 15. ožujka 1996.

Broj: 01-96-605/1

Zagreb, 20. ožujka 1996.

Predsjednik Republike Hrvatske

dr. Franjo Tuđman, v. r.

## ZAKON

### O PORODNOM DOPUSTU MAJKI KOJE OBAVLJAJU SAMOSTALNU DJELATNOST I NEZAPOSLENIH MAJKI

Članak 1.

(1) Ovim Zakonom uređuje se pravo na porodni dopust ženi koja obavlja
samostalnu profesionalnu djelatnost, obrtnici, poljoprivrednici ili obavlja
drugu djelatnost, a na osnovi svoga rada je osigurana mirovinskim i invalidskim
i zdravstvenim osiguranjem (u daljnjem tekstu: majka koja obavlja samostalnu
djelatnost).

(2) Ovim Zakonom uređuje se i pravo na porodni dopust nezaposlenoj
majci koja ima hrvatsko državljanstvo i prebivalište u Republici Hrvatskoj,
za blizance, treće i svako sljedeće dijete (u daljnjem tekstu:
nezaposlena majka).

Članak 2.

(1) Majka koja obavlja samostalnu djelatnost ima pravo na porodni dopust
za vrijeme trudnoće, poroda i njege djeteta.

(2) Majka koja obavlja samostalnu djelatnost koristi porodni dopust
u razdoblju od 28 dana prije poroda do šest mjeseci djetetova života (obvezni
porodni dopust).

(3) Majka koja obavlja samostalnu djelatnost može početi koristiti
porodni dopust 45 dana prije očekivanoga poroda i može ga koristiti
do šest mjeseci djetetova života.

(4) Dan očekivanoga poroda utvrđuje izabrani liječnik.

(5) Na vlastiti zahtjev, majka koja obavlja samostalnu djelatnost iznimno
može početi raditi prije nego dijete navrši šest mjeseci života,
ali ne prije isteka 42 dana poslije poroda.

(6) Ako je dijete prerano rođeno, produžuje se porodni dopust iz
stavka 2. ovoga članka za toliko vremena za koliko je dijete prerano
rođeno.

Članak 3.

(1) Majka koja obavlja samostalnu djelatnost ako je koristila obvezni
porodni dopust iz članka 2. ovoga Zakona može nastaviti koristiti
porodni dopust do navršene jedne godine djetetova života.

(2) Za blizance, treće i svako sljedeće dijete majka koja
obavlja samostalnu djelatnost ako je koristila obvezni porodni dopust,
može koristiti porodni dopust do navršene treće godine djetetova
života.

(3) Nezaposlena majka za blizance, treće i svako sljedeće
dijete ima pravo na porodni dopust od dana rođenja djeteta do navršene
treće godine djetetova života.

Članak 4.

(1) Nakon isteka obveznog porodnog dopusta, iz članka 2. stavka
5. ovoga Zakona, ako se roditelji tako sporazumiju, pravo na preostali
dio obveznoga porodnog dopusta i na porodni dopust može koristiti djetetov
otac.

(2) Ako majka umre, napusti dijete ili ako je zbog bolesti onemogućena
brinuti se o djetetu, djetetov otac može koristiti, pod jednakim ujvetima,
sva prava utvrđena ovim Zakonom.

Članak 5.

Ako majka koja obavlja samostalnu djelatnost i nezaposlena majka koja
ima prava prema ovom Zakonu rodi mrtvo dijete ili ako dijete umre prije
nego što je prošao porodni dopust, ona ima pravo nastaviti koristiti porodni
dopust onoliko vremena koliko je, prema nalazu i mišljenju izabranog liječnika,
potrebno da se oporavi od poroda i psihičkog stanja uzrokovanog
gubitkom djeteta, a najmanje 45 dana, za koje joj vrijeme pripadaju sva
prava na temelju porodnog dopusta.

Članak 6.

Prava utvrđena ovim Zakonom može koristiti pod jednakim uvjetima
posvojitelj djeteta ili osoba kojoj je na temelju rješenja tijela nadležnoga
za poslove socijalne skrbi, dijete povjereno na čuvanje i odgoj.

Članak 7.

Majci koja obavlja samostalnu djelatnost vrijeme korištenja obveznog
porodnog dopusta, porodnog dopusta do jedne odnosno do tri godine djetetova
života priznaje se u mirovinski staž kao staž osiguranja u jednostrukom
trajanju.

Članak 8.

(1) Za vrijeme korištenja obveznoga porodnog dopusta, porodnog dopusta
do godine dana, odnosno do navršene treće godine djetetova života,
korisnik iz članka 1. stavka 1. ovoga Zakona ima pravo na novčanu
naknadu prema odredbama članka 25., 33. i 34. Zakona o zdravstvenom
osiguranju ("Narodne novine", broj 75/93.), a koja se obračunava
i isplaćuje prema odredbama istog Zakona.

(2) Korisnik iz članka 1. stavka 2. ovoga Zakona ima pravo na
novčanu naknadu do treće godine djetetova života u visini
iznosa utvrđenog člankom 25. stavkom 2. Zakona o zdravstvenom
osiguranju.

(3) Novčanu naknadu iz stavka 1. i 2. ovoga članka isplaćuje
Hrvatski zavod za zdravstveno osiguranje.

Članak 9.

(1) Novčana naknada za korištenje obveznoga porodnog dopusta
isplaćuje se na teret sredstava Hrvatskog zavoda za zdravstveno osiguranje,
od prvog dana korištenja toga prava.

(2) Sredstva za novčane naknade za vrijeme korištenja porodnog
dopusta do godine dana djetetova života i za vrijeme korištenja porodnog
dopusta do navršene treće godine djetetova života osiguravaju se
iz proračuna Republike Hrvatske.

(3) Sredstva za novčane naknade za korištenje porodnog dopusta
nezaposlenim majkama osiguravaju se iz proračuna Republike Hrvatske.

Članak 10.

Ovaj Zakon stupa na snagu osmoga dana od dana objave u "Narodnim
novinama", a odredba članka 3. stavka 2. ovoga Zakona primjenjuje
se od 1. siječnja 1996.

Klasa: 502-06/96-01/02 Zagreb, 15. ožujka 1996.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

akademik Vlatko Pavletić, v. r.

Zakon, NN 24/1996-429